Изх.№25-00-92/11.07.2025г.

ОБС Вх. №133/11.07.2025 г.

ДО

ОБЩИНСКИ СЪВЕТ

ГР. РУДОЗЕМ

ДОКЛАДНА ЗАПИСКА

от

**инж. Недко Фиданов Кулевски – кмет на община Рудозем**

 **ОТНОСНО:** Приeмане на Наредба за изменение и допълнение на Наредба за управление, стопанисване и ползване на земите и горите от общинския поземлен фонд на територията на община Рудозем.

 **УВАЖАЕМИ ГОСПОДИН ПРЕДСЕДАТЕЛ,**

 **УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

 Наредба за управление, стопанисване и ползване на земите и горите от общинския поземлен фонд на територията на община Рудозем е приета с Решение № 171/27.12.2012 г. на Общински съвет – Рудозем, като до настоящия момент не са извършвани изменения и допълнения в подзаконовия нормативен акт.

 Практиката по прилагането на наредбата до момента показва, че отделни разпоредби на нормативния акт не са съобразени със Закона за арендата в земеделието, Закона за собствеността и ползването на земеделските земи и Закона за нормативните актове. В тази връзка, съгласно чл. 8 от Закона за нормативните актове всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение. Съгласно чл. 15, ал. 3 от ЗНА в случай че наредбата противоречи на нормативен акт от по-висока степен, правораздавателните органи прилагат по-високия по степен акт.

 Измененията и допълненията обхващат основно: разграничаване на срока за отдаване (календарни/стопански години) по двата вида договори – за наем или аренда, съобразно чл. 4, ал. 1 от ЗАЗ; разграничение в режима за отдаване под наем на пасища, мери и ливади между отделните категории и лица и сроковете на договорите, съобразно чл. 37и от ЗСПЗЗ; промени при определяне на цената при отдаване под наем на пасища, мери и ливади;

допълване на наредбата относно отдаването под наем без търг или конкурс на земи от общинския поземлен фонд на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно чл. 24а, ал. 6, т. 4 от ЗСПЗЗ.

 Имайки предвид изложените мотиви, на основание чл. 21, ал. 2 от ЗМСМА, във връзка с чл. 76, ал. 3 и чл. 79 от АПК, предлагам на Общински съвет-Рудозем да разгледа, обсъди и да приеме следното

**ПРОЕКТОРЕШЕНИЕ:**

 Общински съвет - Рудозем приема Наредба за изменение и допълнение на Наредба за управление, стопанисване и ползване на земите и горите от общинския поземлен фонд на територията на община Рудозем, както следва:

**§ 1. Заглавието на Наредба за управление, стопанисване и ползване на земите и горите от общинския поземлен фонд на територията на община Рудозем се изменя, както следва:**

„Наредба за управление, стопанисване и ползване на земите от общинския поземлен фонд на територията на община Рудозем”.

**§ 2. В чл. 6, ал. 4 и ал. 5 се изменят така:**

“(4) Отдаването на земите от общинския поземлен фонд, с изключение на мерите, пасищата и ливадите, под наем или аренда се извършва чрез търг или конкурс по реда на гл. VIII от НРПУРОИ. Въз основа на резултатите от проведения търг или конкурс се сключва договор за наем или аренда. Срокът на договора за аренда/наем не може да бъде по-дълъг от 10 стопански/календарни години”.

„(5) Земите от общинския поземлен фонд могат да се отдават под наем или аренда без търг или конкурс:

1. когато са заети с трайни насаждения;

2. когато не са били използвани две или повече стопански години;

3. в случаите по чл. 37в ал. 10 от ЗСПЗЗ;

4.на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ”.

**§ 3. В чл. 11, ал. 1 и ал. 3 се изменят така:**

“(1) Пасищата**,** мерите и ливадите от общинския поземлен фонд, се отдават под наем или аренда по реда на чл. 24а, ал. 2 /без търг или конкурс/ на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ”.

“(3) Ползването на пасищата, мерите и ливадите от ОПФ е възмездно, като договорът за наем се сключва след заплащане на по-високата сума между най-високата тръжна цена, на която са сключени договорите за землището за пасища, мери и ливади от държавния и общинския поземлен фонд за годината, и размера на средното годишно рентно плащане за землището в общината за пасища, мери и ливади”.

**§ 4. В чл. 11, ал. 4 се отменя.**

 *Приложения:*

1. Проект на Наредба за изменение и допълнение на Наредба за управление, стопанисване и ползване на земите и горите от общинския поземлен фонд на територията на община Рудозем;
2. Мотиви към проект на Наредба за управление, стопанисване и ползване на земите и горите от общинския поземлен фонд на територията на община Рудозем;
3. Разпечатка от интернет страницата на Община Рудозем;
4. Справка по чл. 26, ал. 5 от Закона за нормативните актове.

СБ/

